b'\n_START_ARTICLE_\nProskription\n_START_SECTION_\nProskriptionerne i 82\n_START_PARAGRAPH_\nDen f\xc3\xb8rste proskription fandt sted i 82 f.Kr. da Lucius Cornelius Sulla blev udn\xc3\xa6vnt som romersk diktator for at redde republikken. Sulla udvalgte dem, han ans\xc3\xa5 for statens fjender, og offentliggjorde listen over dem p\xc3\xa5 Forum Romanum. Enhver, der stod p\xc3\xa5 listen, var automatisk frataget sit romerske borgerskab og frataget al beskyttelse af loven. Der blev givet dus\xc3\xb8rer til dem, hvis oplysninger f\xc3\xb8rte til en proskriberets d\xc3\xb8d, og den der dr\xc3\xa6bte en proskriberetmand, havde ret til at f\xc3\xa5 en del af hans ejendom. Resten fik staten. Ingen kunne arve penge eller ejendom efter en proskriberet, og en kvinde gift med en proskriberet kunne ikke gifte sig igen efter hans d\xc3\xb8d. Mange af proskriptionens ofre blev halshugget, og deres hoveder blev fremvist p\xc3\xa5 spyd p\xc3\xa5 Forum Romanum. Omkring 4700 blev proskriberet, mens mange andre blev dr\xc3\xa6bt af Sullas h\xc3\xa6r eller henrettet uden dom._NEWLINE_Sulla brugte proskriptionerne til at fylde den tomme romerske statskasse, aerarium, som var t\xc3\xb8mt af kostbare krige i det foreg\xc3\xa5ende ti\xc3\xa5r, og til at uskadeligg\xc3\xb8re fjender af den reformerede stat. Det v\xc3\xa6re sig reelle og potentielle fjender. Is\xc3\xa6r blev ridderstanden Ordo Equester h\xc3\xa5rdt ramt. Mange fra den havde magt og rigdom. Mange af de proskriberede blev bortf\xc3\xb8rt af en gruppe m\xc3\xa6nd, der alle hed "Lucius Cornelius". De var Sullas frigivne. Det medf\xc3\xb8rte en udbredt frygt, der kan sammenlignes med frygten for at blive bortf\xc3\xb8rt af en politistats agenter._NEWLINE_Der blev f\xc3\xb8rt tilsyn med Sullas proskriptioner, og informanternes navne og dem, der tjente p\xc3\xa5 at myrde proskriberede m\xc3\xa6nd, blev indf\xc3\xb8rt i en protokol, fordi den romerske lov kunne kriminalisere handlinger efter de var blevet beg\xc3\xa5et, og mange informanter og m\xc3\xa6nd der havde tjent p\xc3\xa5 proskribtionerne, blev senere retsforfulgt. En af Sullas frigivne Lucius Cornelius Chrysogonus f\xc3\xb8rte dette tilsyn og var bestikkelig. Da Marcus Tullius Cicero anklagede ham for groft embedsmisbrug, beordrede Sulla, at Lucius som straf skulle kastes ned fra den Tarpejiske Klippe.\n_START_SECTION_\nProskriptionerne i 43\n_START_PARAGRAPH_\nProskriptionerne blev genoplivet af det Andet Triumvirat i 43 f.Kr. for at eliminere politiske modstandere og fylde statskassen. Nogle af de proskriberede blev frataget deres ejendom, men beskyttet mod d\xc3\xb8den af deres sl\xc3\xa6gtninge i triumviratet (fx Lucius Julius Caesar og Lepidus\' bror). De fleste var ikke s\xc3\xa5 heldige. De to kendteste var taleren, filosoffen og statsmanden Cicero og hans yngre bror Quintus Tullius Cicero, en af Julius C\xc3\xa6sars legater. Kun Ciceros hoved blev fremvist p\xc3\xa5 Forum Romanum'